Foreninger og frivillige i Rødovre Kommune
Rødovre Kommunes foreningsliv voksede frem fra begyndelsen af 1900-tallet med nogle få idrætsforeninger. I dag er der omkring 450 foreninger, der dækker over en bred vifte af områder. 72 folkeoplysende foreninger får tilskud af kommunen. Af de tidlige foreninger kan nævnes Cykelklubben CK Fix (stiftet 1914), Rødovre og Omegns Gymnastikforening (stiftet 1924) samt Boldklubben Orient (stiftet 1932), der i dag er en del af Gymnastik- og Idrætsforeningen Orient. Kommunen har fem idrætsanlæg og to svømmebade, herunder det fredede Vestbad.
Sports- og idrætsklubberne dækker et bredt felt af sportsgrene, fx har kommunens største forening, Gymnastik- og Idrætsforeningen Orient, også handicapidræt på programmet. Kommunen er særlig kendt for ishockey med Rødovre Mighty Bulls, der er den professionelle eliteafdeling af Rødovre Skøjte og Ishockey Klub (1961 og 1962), der også har en kunstskøjteafdeling. De holder til i Rødovre Skøjte Arena (indviet 1995). Kampsport er også rigt repræsenteret, fx med klubber inden for karate, jiu-jitsu, taekwondo og boksning. Danmarks største cheerleaderforening, Rockets Cheerleaders (stiftet 2009), er beliggende i kommunen.
Foreningshuset Højnæsvej rummer en række foreninger. Kommunens andet foreningshus er Rødovregård. I det brugerstyrede værksted Vandværket kan ældre og pensionister benytte faciliteterne.
Rødovre Frivilligcenter er stiftet i 2007 og ligger ved Ældrecentret Broparken og arbejder især med at hjælpe foreninger inden for det sociale område. Rødovre Bibliotek har ud over hovedbiblioteket filial i Trekanten i Islev og på Tremilen, der også rummer en café med boligsociale aktiviteter. Ved hovedbiblioteket ligger kulturhuset Viften med biograf, hvor der afholdes koncerter, teaterforestillinger og andre kulturelle arrangementer.
Læs mere om kultur i Rødovre Kommune
Læs videre om
Læs også om
Se alle artikler om Foreninger og frivillige